CELEX: 32014D0703
Language: sk
Date: 2014-10-08 00:00:00
Title: 2014/703/EÚ: Vykonávacie rozhodnutie Komisie z  8. októbra 2014 , ktorým sa menia prílohy I a II k rozhodnutiu 2004/558/ES, pokiaľ ide o schválenie programu kontroly na eradikáciu infekčnej bovinnej rinotracheitídy v Belgicku a statusu nemeckej spolkovej krajiny Durínsko ako regiónu bez infekčnej bovinnej rinotracheitídy [oznámené pod číslom C(2014) 7113]  Text s významom pre EHP

10.10.2014   
            
            
               SK
            
            
               Úradný vestník Európskej únie
            
            
               L 294/43
            
         VYKONÁVACIE ROZHODNUTIE KOMISIE
   z 8. októbra 2014,
   ktorým sa menia prílohy I a II k rozhodnutiu 2004/558/ES, pokiaľ ide o schválenie programu kontroly na eradikáciu infekčnej bovinnej rinotracheitídy v Belgicku a statusu nemeckej spolkovej krajiny Durínsko ako regiónu bez infekčnej bovinnej rinotracheitídy
   
      
         [oznámené pod číslom C(2014) 7113]
      
   
   (Text s významom pre EHP)
   
      (2014/703/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej článok 9 ods. 2 a článok 10 ods. 2,
   keďže:
   
               (1)
            
            
               Smernicou 64/432/EHS sa ustanovujú pravidlá obchodu s hovädzím dobytkom v rámci Únie. V článku 9 sa uvádza, že členský štát, ktorý má povinný národný program kontroly pre jednu z nákazlivých chorôb vymenovaných v časti II prílohy E k uvedenej smernici, môže svoj program predložiť Komisii na schválenie. Na uvedenom zozname sa nachádza aj infekčná bovinná rinotracheitída. Infekčnou bovinnou rinotracheitídou sa označujú najvýraznejšie klinické príznaky nákazy hovädzieho dobytka bovinným herpesovým vírusom typu 1 (BHV1).
            
         
               (2)
            
            
               V článku 9 smernice 64/432/EHS sú zároveň vymedzené dodatočné záruky, ktoré sa môžu vyžadovať pri obchodovaní v rámci Únie.
            
         
               (3)
            
            
               V článku 10 smernice 64/432/EHS sa navyše uvádza, že ak členský štát usúdi, že jeho územie alebo časť jeho územia je bez výskytu jednej z chorôb vymenovaných v časti II prílohy E k uvedenej smernici, má na tento účel Komisii predložiť vhodnú podpornú dokumentáciu. V uvedenom článku sú takisto vymedzené dodatočné záruky, ktoré sa môžu vyžadovať pri obchodovaní v rámci Únie.
            
         
               (4)
            
            
               Rozhodnutím Komisie 2004/558/ES (2) sa schvaľujú programy kontroly a eradikácie BHV1 predložené členskými štátmi uvedenými v prílohe I k danému rozhodnutiu pre regióny, ktoré sú uvedené v jeho prílohe a na ktoré sa vzťahujú dodatočné záruky v súlade s článkom 9 smernice 64/432/EHS.
            
         
               (5)
            
            
               V prílohe II k rozhodnutiu 2004/558/ES sa navyše uvádza zoznam regiónov členských štátov, ktoré sa považujú za regióny bez výskytu BHV1 a na ktoré sa vzťahujú dodatočné záruky v súlade s článkom 10 smernice 64/432/EHS.
            
         
               (6)
            
            
               Belgicko predložilo Komisii program na eradikáciu nákazy BHV1 na celom svojom území. Tento program spĺňa kritériá stanovené v článku 9 ods. 1 smernice 64/432/EHS. V uvedenom programe sú stanovené aj pravidlá vnútroštátneho premiestňovania hovädzieho dobytka, ktoré sú rovnocenné pravidlám už implementovaným v určitých členských štátoch alebo v ich regiónoch, v ktorých došlo k úspešnej eradikácii tejto choroby.
               Program predložený Belgickom, ako aj dodatočné záruky predložené v súlade s článkom 9 smernice 64/432/EHS by sa mali schváliť.
            
         
               (7)
            
            
               Príloha I k rozhodnutiu 2004/558/ES by sa preto mala zodpovedajúcim spôsobom zmeniť.
            
         
               (8)
            
            
               Na zozname v prílohe I k rozhodnutiu 2004/558/ES sa v súčasnosti nachádzajú všetky regióny Nemecka s výnimkou spolkovej krajiny Bavorsko. Spolková krajina Bavorsko je považovaná za región bez výskytu BHV1, a preto je v súčasnosti uvedená na zozname v prílohe II k danému rozhodnutiu.
            
         
               (9)
            
            
               Nemecko teraz predložilo Komisii podpornú dokumentáciu, na základe ktorej by sa spolková krajina Durínsko mala považovať za región bez výskytu BHV 1, ako aj podpornú dokumentáciu k dodatočným zárukám v súlade s článkom 10 smernice 64/432/EHS.
               Z hodnotenia podpornej dokumentácie predloženej uvedeným členským štátom vyplýva, že spolková krajina Durínsko by sa mala vypustiť zo zoznamu v prílohe I k rozhodnutiu 2004/558/ES, a následne zaradiť do zoznamu v prílohe II k uvedenému rozhodnutiu, pričom dodatočné záruky zavedené v súlade s článkom 10 smernice 64/432/EHS by sa mali vzťahovať aj na túto krajinu.
            
         
               (10)
            
            
               Príloha II k rozhodnutiu 2004/558/ES by sa preto mala zodpovedajúcim spôsobom zmeniť.
            
         
               (11)
            
            
               Rozhodnutie 2004/558/ES by sa preto malo zodpovedajúcim spôsobom zmeniť.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Prílohy I a II k rozhodnutiu 2004/558/ES sa nahrádzajú textom uvedeným v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 8. októbra 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES 121, 29.7.1964, s. 1977/64.
   
      (2)  Rozhodnutie Komisie 2004/558/ES z 15. júla 2004 o zavedení smernice Rady 64/432/EHS týkajúcej sa dodatočných záruk v rámci Spoločenstva pri obchodovaní s hovädzími zvieratami vzhľadom na infekčnú bovinnú rinotracheitídu a schválenie programov na jej zničenie, navrhnutých niektorými členskými štátmi.(Ú. v. EÚ L 249, 23.7.2004, s. 20).
   
      PRÍLOHA
      Prílohy I a II k rozhodnutiu 2004/558/ES sa nahrádzajú takto:
      „
            PRÍLOHA I
            
                        Členské štáty
                     
                     
                        Regióny členských štátov, na ktoré sa vzťahujú dodatočné záruky v súvislosti s infekčnou bovinnou rinotracheitídou v súlade s článkom 9 smernice 64/432/EHS
                     
                  
                        Belgicko
                     
                     
                        všetky regióny
                     
                  
                        Česká republika
                     
                     
                        všetky regióny
                     
                  
                        Nemecko
                     
                     
                        všetky regióny okrem spolkovej krajiny Bavorsko a spolkovej krajiny Durínsko
                     
                  
                        Taliansko
                     
                     
                        región Friuli-Venezia Giulia
                        región Valle d'Aosta
                        autonómna provincia Trento
                     
                  
         
            PRÍLOHA II
            
                        Členské štáty
                     
                     
                        Regióny členských štátov, na ktoré sa vzťahujú dodatočné záruky v súvislosti s infekčnou bovinnou rinotracheitídou v súlade s článkom 10 smernice 64/432/EHS
                     
                  
                        Dánsko
                     
                     
                        všetky regióny
                     
                  
                        Nemecko
                     
                     
                        spolková krajina Bavorsko
                        spolková krajina Durínsko
                     
                  
                        Taliansko
                     
                     
                        autonómna provincia Bolzano
                     
                  
                        Rakúsko
                     
                     
                        všetky regióny
                     
                  
                        Fínsko
                     
                     
                        všetky regióny
                     
                  
                        Švédsko
                     
                     
                        všetky regióny
                     
                  “